《喜闻韩时斋捷书》
宋代·葛绍体

焦桐有良材，函彼太古音。
良工巧斲之，可歌南风琴。
隐居挂空壁，不受埃尘侵。
虚中閟清响，静参万籁吟。
一朝弦素丝，徽星粲黄金。
玉轸圆更齐，鼓之大廷阴。
斡回天地春，山水自高深。
匪藉伯牙手，能开子期心。

作者简介：宋台州天台人，居黄岩，字元承。师事叶适。有《四书述》、《东山诗选》。